Buk Rom

SAPTA 1

1 Mi Pol, mi wokboi nating bilong Jisas Kraist. God i bin singautim mi bilong i stap wanpela aposel na i bin makim mi bilong autim gutnius bilong God.
2 (Bipo Em i bin promisim dispela long maus bilong ol profet bilong Em long ol rait i holi.)
3 Mi rait olsem, long sait bilong bodi, Pikinini man bilong Em, Jisas Kraist Bikpela bilong yumi, Em i bin kamap long lain bilong Devit.
4 Long sait bilong spirit bilong pasin holi, God i bin makim Em i stap Pikinini Man bilong God wantaim bikpela strong, taim Em i kirap bek long i dai.
5 Mipela i kisim pinis marimari na wok aposel long Kraist, bai pasin bilong bihainim bilip tru i ken kamap namel long olgeta lain manmeri, long nem bilong Em.
6 Yupela tu i stap namel long ol, olsem Jisas Kraist i singautim yupela pinis.
7 Dispela pas i go long olgeta lain i stap long Rom na i stap klostu tru long bel bilong God, na Em i bin singautim ol bilong i stap ol bilipman tru. Marimari na bel isi i ken i stap long yupela, em i kam long God Papa bilong yumi na i kam long Bikpela Jisas Kraist tu.
8 Namba wan samting, long nem bilong Jisas Kraist, mi tenkyu long God bilong mi long yupela olgeta. Long wanem tok long bilip tru bilong yupela i go pinis long olgeta hap graun.
9 God i ken tokaut long mi olsem, mi no save les long kolim ol nem bilong yupela oltaim long prea bilong mi. Long spirit bilong mi, mi save mekim wok bilong God insait long gutnius bilong Pikinini Man bilong Em.
10 Long prea bilong mi, mi save askim strong olsem, sapos nau em i laik bilong God, Em i ken wokim gutpela rot long mi ken i kam long yupela.
11 Long wanem bel bilong mi i krai long lukim yupela, bai mi ken givim yupela sampela presen bilong Spirit inap long yupela i ken kamap strong.
12 I olsem, mi inap kisim bel isi wantaim yupela, taim mi save yupela wantaim mi i gat wankain bilip tru.
13 Nau ol brata, mi no laik yupela i sot long save long dispela. Planti taim mi gat strongpela laik long kam long yupela, bai mi ken kamapim sampela kaikai namel long yupela tu, olsem mi kamapim namel long ol arapela lain i no Ju. (Tasol inap long nau, rot i bin pas.)
14 Mi gat dinau long ol Grik wantaim ol man i no Grik, na long ol saveman wantaim ol man i no gat save.
15 Olsem inap long ol samting i stap insait long mi, mi stap redi long autim gutnius long yupela man i stap long Rom tu.
16 Long wanem mi no save sem long gutnius bilong Kraist. Long wanem em i bikpela strong bilong God long kisim bek man, na i go long olgeta man wan wan i bilip, i go pastaim long ol Ju na tu long ol Grik.
17 Long wanem, insait long en, stretpela pasin bilong God i kamap ples klia long bilip tru i go long bilip tru. Olsem rait i stap pinis, Ol stretpela man bai i stap laip long bilip tru.
18 Long wanem belhat bilong God i kam long heven na i kamap ples klia. Na belhat i go long olgeta pasin bilong givim baksait olgeta long God, na olgeta pasin i no stret bilong ol man. Ol dispela man i holim tok tru long pasin i no stret.
19 Long wanem ol samting bilong God, man inap save long en, em i stap ples klia insait long ol. Long wanem God i bin soim dispela long ol pinis.
20 Long wanem ol samting bilong God, ol man i no inap lukim, em i bin i stap ples klia long taim God i bin kamapim long nating olgeta samting i kam inap long nau. Ol inap save gut long ol samting ol i no inap lukim long ol samting God i wokim pinis. Ol inap save long bikpela strong bilong Em i stap oltaim oltaim na pasin bilong Em i stap God tru. Olsem na ol i no inap bekim tok.
21 Long wanem, taim ol i bin save long God, ol i no bin givim biknem long Em olsem Em i God na ol i no tenkyu long Em. Tasol tingting bilong ol i kamap longlong na bel bilong ol i kranki na i kamap tudak.
22 Ol i tok, Mipela i gat save tru, tasol ol i kamap ol krankiman tru.
23 Na ol i senisim glori bilong God i no save bagarap, na ol i mekim Em i kamap olsem ston piksa bilong man i save bagarap, na olsem ol pisin, na ol abus i gat fopela lek, na ol samting i save wokabaut long bel.
24 Bilong dispela tu, God i lusim ol long pasin doti i kamap long bel bilong ol i kirap, bai ol i ken mekim pasin nogut long bodi bilong ol namel long ol yet.
25 Ol i bin senisim tok tru bilong God na kirapim tok giaman. Na ol i bin lotuim na bihainim moa yet ol samting God i bin kamapim. Tasol ol i no strong long bihainim God husat i bin kamapim long nating olgeta samting. Em i mas kisim blesing i stap oltaim oltaim. Tru.
26 Long dispela as God i lusim ol long bihainim ol laik nogut i gat sem. Long wanem ol meri bilong ol tu i bin senisim stretpela pasin bilong marit, na ol i bihainim pasin i sakim dispela stretpela pasin.
27 Na olsem tasol, ol man tu i bin lusim stretpela pasin bilong man wantaim meri. Na bel bilong ol i bin kamap olsem paia bilong mekim pasin i gat sem wantaim narapela. Ol man i mekim pasin i gat sem wantaim narapela man. Na ol yet i kisim pe stret long dispela pasin nogut bilong ol.
28 Na ol i no laik holim God long tingting bilong ol. Olsem na God i lusim ol long bihainim tingting God i no orait long en. Na Em i lusim ol long mekim ol pasin i no stret.
29 Ol i pulap long olgeta pasin olsem: pasin i no stret, na pasin pamuk, na pasin i nogut tru, na pasin mangal, na pasin birua. Na ol i pulap long pasin bilong kros tru long narapela man i gat ol samting, na pasin bilong kilim man i dai, na pasin bilong tok pait, na pasin bilong giamanim man. Na ol i wok nogut bilong bagarapim narapela, na tok hait bilong daunim narapela.
30 Na ol i tok baksait long narapela, na birua tru long God, na tok nogut tru long narapela, na hambak. Na ol i litimapim nem bilong ol yet, na kamapim ol nupela samting nogut, na sakim tok bilong papamama.
31 Na ol i sot long gutpela save. Na ol i save brukim kontrak na sakim stretpela pasin bilong manmeri i laikim narapela. Na ol i no laik mekim promis bilong i stap bel isi, na ol i no save sori long narapela.
32 Ol i save pinis kot bilong God i olsem, ol man i mekim kain pasin olsem ol i mas i dai. Tasol ol i mekim olsem yet na ol i amamas taim ol arapela i mekim tu.

SAPTA 2

1 Olsem na, yu man i save skelim narapela, yu no inap bekim toktok. Long ol samting yu skelim narapela, yu save kotim yu yet long en. Long wanem yu man i save skelim narapela, na yu save mekim ol wankain pasin tu.
2 Tasol yumi save olsem, kot bilong God em i bihainim tok tru, na Em i kotim ol man i mekim ol kain pasin nogut olsem.
3 Na yu man husat i save skelim ol man i mekim ol kain pasin olsem, na yu tu i save mekim ol wankain pasin. Yu ting bai yu inap abrusim kot bilong God, a?
4 O yu save ting planti gutpela pasin bilong God na pasin bilong i stap isi longtaim na pasin bilong i no bekim pe kwik, ol i samting nating, a? Ating yu no save olsem, gutpela pasin bilong God em i bilong stiaim yu long tanim bel, a?
5 Tasol bel bilong yu i olsem ston na i no save tanim bel. Na long dispela yu save hipim hipim belhat bilong God long yu yet. Yu save mekim dispela i go long dispela de bilong belhat bilong God na de bilong stretpela kot bilong God bai i kamap ples klia.
6 Bai Em i tilim pe long olgeta man wan wan olsem skel bilong ol pasin em i bin mekim.
7 Ol man husat i save sanap strong long mekim gutpela wok, na ol i wok long painim glori na biknem na bodi i no inap bagarap, bai ol i kisim laip i stap gut oltaim oltaim.
8 Tasol ol man i save kirapim pait na sakim tok tru na bihainim pasin i no stret, bai ol i kisim bikpela kros na belhat bilong God.
9 Bikpela hevi tru na bikpela trabel bai i kamap long tewel bilong olgeta wan wan man i save mekim pasin nogut. Dispela bai i kamap long ol Ju pastaim na tu long ol man i no Ju.
10 Tasol glori na biknem na bel isi bai i kamap long olgeta man wan wan i mekim gutpela pasin, long ol Ju pastaim na tu long ol man i no Ju.
11 Long wanem God i no save tingim wanpela man i winim narapela man.
12 Olsem na olgeta man i no gat lo na ol i bin mekim sin, tru bai ol i bagarap olgeta ausait long lo. Na olgeta man i stap aninit long lo na ol i bin mekim sin, bai lo i kotim ol.
13 (Long wanem ol man i harim nating lo, ol i no stap stret long ai bilong God. Tasol ol man i bihainim lo, bai ol i kamap stret.
14 Na taim ol lain i no Ju husat i no gat lo, ol i bihainim nating ol pasin bilong lo, orait ol i no gat lo, tasol ol i stap lo bilong ol yet.
15 Ol i soim wok bilong lo God i bin raitim long bel bilong ol, na maus bilong bel bilong ol i mekim wankain tok. Na long dispela taim ol tingting bilong ol i save sutim tok long wanpela na i orait long narapela.)
16 Long dispela de, bai God i kotim ol pasin hait bilong ol man long Jisas Kraist, olsem gutnius mi autim i tok.
17 Harim, yu gat nem Ju, na yu gat bilip long lo, na yu mauswara nating long God.
18 Na yu tokaut olsem, yu skul long lo, olsem na yu save long laik bilong God, na yu inap skelim wanem samting i gutpela moa yet.
19 Na yu bilip olsem, yu yet i man bilong soim rot long ol aipas, na yu wanpela lait bilong ol man i stap long tudak.
20 Na yu bilip yu wanpela tisa bilong ol krankiman, na wanpela tisa bilong ol liklik pikinini, na i luk olsem yu gat save na tok tru i stap long lo.
21 Olsem na yu husat i save skulim narapela, ating yu no save skulim yu yet? Yu husat i autim tok olsem, man i no ken stil, ating yu yet i save stil?
22 Yu husat i tok, man i no ken bagarapim marit long pasin pamuk, ating yu save bagarapim marit long pasin pamuk? Yu husat i no laikim tru ol ston piksa bilong god giaman, ating yu save stilim samting long haus lotu?
23 Yu husat i save mauswara nating long lo, ating long pasin bilong kalapim lo yu save givim sem long nem bilong God?
24 Rait i stap pinis olsem, Ol man i no Ju i save tok bilas long nem bilong God, na yupela i as bilong dispela.
25 Long wanem pasin bilong katim skin i helpim yu sapos yu bihainim lo. Tasol sapos yu man bilong kalapim lo, orait pasin bilong katim skin bilong yu, em i kamap olsem yu no bin katim.
26 Olsem na sapos wanpela man i no bin katim skin em i bihainim stretpela pasin bilong lo, ating God bai i no tingim pasin bilong dispela man i no bin katim skin i senis na em i kamap olsem man i bin katim skin, a?
27 Na man i no katim skin, na em i stap olsem em i bin kamap pastaim, sapos em inapim lo, ating bai em i no skelim olsem jas yu husat i gat rait bilong lo na ol i bin katim skin bilong yu, tasol yu save kalapim lo, a?
28 Long wanem, man i Ju long skin tasol, em i no Ju tru. Na tu pasin tru bilong katim skin em i no bilong skin bilong bodi tasol. Nogat!
29 Tasol man i bihainim pasin bilong Ju long bel, em i Ju tru. Na pasin bilong katim skin tru em i samting bilong bel na insait long spirit, na i no samting bilong rait bilong lo tasol. Dispela man i no kisim biknem long ol man, nogat! Tasol em i kisim biknem long God.

SAPTA 3

1 Olsem na ol Ju i winim ol lain i no Ju olsem wanem? O pasin bilong katim skin i helpim man olsem wanem?
2 Em i gutpela moa long olgeta samting, long wanem God i bin givim tok bilong Em long ol i ken lukautim. Dispela em i nambawan samting.
3 Na olsem wanem sapos sampela i no bilip? Ating ol i no bilip na bai dispela i mekim bilip tru bilong God i no karim kaikai, a?
4 I no ken tru! Yes, God i ken i stap tru tasol olgeta man i stap man bilong giaman. Olsem rait i stap pinis, Olsem na long ol tok bilong yu, yu ken i kamap stret long ai bilong God, na yu ken win tru long kot.
5 Tasol sapos yumi mekim pasin i no stret na dispela pasin i soim klia tru dispela stretpela pasin bilong God, bai yumi tok wanem? Ating God i no stret taim Em i tilim belhat, a? (Mi tok olsem man.)
6 I no ken tru! Sapos olsem, olsem wanem bai God i kotim ol manmeri bilong dispela graun?
7 Long wanem sapos tok tru bilong God i kamap moa yet long givim glori long Em insait long tok giaman bilong mi, bilong wanem mi bai kisim kot yet olsem sinman?
8 (Sampela i sutim tok bilong bagarapim nem bilong mipela. Na ol i tok long mipela i save tok olsem.) Ating yumi ken mekim ol pasin nogut bilong kamapim ol gutpela samting, a? I no olsem. Ol man i tok olsem bai ol i kisim stretpela pe bilong kot.
9 Wanem samting nau? Ating mipela i winim ol, a? Nogat. I no long wanpela samting. Long wanem mipela i soim pinis dispela tok i tru olsem, ol Ju na ol man i no Ju wantaim, olgeta i stap aninit long sin.
10 Olsem rait i stap pinis, I no gat wanpela stretpela man i stap. Nogat. Yes, i no gat wanpela.
11 I no gat wanpela i save gut. I no gat wanpela i save wok long painim God.
12 Olgeta i lusim rot pinis. Ol wantaim i bin kamap nogut. I no gat wanpela i mekim gutpela pasin. Nogat. Yes, i no gat wanpela!
13 Nek bilong ol i olsem wanpela matmat i op. Long tang bilong ol, ol i bin mekim pasin giaman. Marasin nogut bilong ol snek, ol i kolim asp, em i stap aninit long maus bilong ol.
14 Maus bilong ol i pulap long strongpela tok nogut na long tok bilong holim bel kros.
15 Lek bilong ol i save ran i go hariap long kapsaitim blut.
16 Pasin bilong bagarapim olgeta na givim planti hevi i stap long ol pasin bilong ol.
17 Na ol i no bin save long rot bilong bel isi.
18 I no gat pret long God long ai bilong ol.
19 Nau yumi save olsem, olgeta tok lo i mekim, em i mekim long ol man i stap aninit long lo, bilong pasim maus bilong olgeta, na olgeta manmeri bilong dispela graun i ken i stap aninit long kot bilong God.
20 Olsem na i no gat wanpela man bai i kamap stret long ai bilong God long pasin bilong bihainim lo. Long wanem lo i save givim save long sin em i wanem samting.
21 Tasol nau stretpela pasin bilong God i bin kamap ples klia, em i kamap ausait long lo. Na lo wantaim ol profet i bin tokaut long en.
22 Yes, stretpela pasin bilong God i save kamap long bilip tru long Jisas Kraist. Em i save go long olgeta na kamap long olgeta i bilip, long wanem i no gat wanpela i narakain.
23 Long wanem olgeta manmeri i bin mekim sin na ol i kamap sot long mak bilong glori bilong God.
24 Long marimari bilong Em, God i mekim ol i kamap stretpela long ai bilong En. Ol i kisim nating dispela long wok Kraist Jisas i bin mekim bilong baim bek ol.
25 God i bin makim Jisas bilong i kamap pe bilong sin na givim bel isi long God, i go long olgeta i bilip tru long blut bilong Em. God i stap isi longtaim na Em i makim Jisas bilong soim ples klia stretpela pasin bilong God i tekewe ol sin bilong bipo.
26 Mi tok olsem, long dispela taim, God i laik soim ples klia stretpela pasin bilong Em, bai Em i ken i stap stretpela na Em i ken mekim man i bilip long Jisas i kamap stretpela long ai bilong Em.
27 Olsem na pasin bilong mauswara nating i stap we? Samting i pasim em. Wanem lo i pasim dispela? Lo bilong mekim wok i pasim em, a? Nogat! Lo bilong bilip tru i pasim em.
28 Olsem na yumi skelim tingting olsem, wanpela man i kamap stretpela long ai bilong God long bilip tru, na i no kamap stretpela long bihainim ol pasin bilong lo, nogat.
29 Ating Em i God bilong ol Ju tasol? Ating Em i no God bilong ol lain i no Ju tu? Yes, Em i God bilong ol lain i no Ju tu.
30 Tru, tumas wanpela God tasol i stap. Na bai Em i mekim ol man i katim skin i kamap stretpela long ai bilong Em long pasin bilong inapim bilip tru bilong ol, na ol man i no katim skin long pasin bilong bihainim rot bilong bilip tru.
31 Orait ating long bilip tru yumi mekim lo i no gat strong? I no ken tru! Yes, yumi givim strong long lo.

SAPTA 4

1 Bai yumi tok wanem? Ebraham, em i papa bilong yumi long bodi, em i bin lukim wanem samting?
2 Long wanem sapos Ebraham i bin kamap stretpela long ai bilong God long ol wok bilong em, orait em inap litimapim nem bilong em yet. Tasol long ai bilong God, em i no inap.
3 Long wanem rait bilong God i tok wanem? Ebraham i bin bilipim God, na long dispela Em i makim stretpela pasin i go long em.
4 Nau long man i mekim wok bilong kisim dispela pe, dispela pe i no kamap long marimari. Nogat! Dispela i kamap long bekim dinau tasol.
5 Tasol long man i no mekim wok, tasol em i bilip long Man i mekim sinman i kamap stretpela, God i makim bilip tru bilong dispela man i kamap stretpela pasin.
6 Olsem tasol Devit tu i tok long blesing bilong dispela man, God i makim stretpela pasin long em na em i no bin mekim wok.
7 Em i tok olsem, Blesing i stap long ol man, God i bin lusim olgeta ol sin bilong ol i kalapim lo, na Em i bin karamapim ol sin bilong ol.
8 Blesing i stap long dispela man, bai Bikpela i no makim sin long em.
9 Ating dispela blesing i kamap long ol man i bin katim skin tasol, o em i kamap long ol man i no bin katim skin tu? Long wanem yumi tok, long bilip tru bilong Ebraham, God i bin makim stretpela pasin long em.
10 Olsem wanem God i makim dispela stretpela pasin long em? Em i bin katim skin pinis, o em i no bin katim skin yet? I no long taim em i bin katim skin, nogat. Tasol em i no bin katim skin yet.
11 Na em i kisim mak bilong katim skin, em wanpela mak bilong soim stretpela pasin bilong bilip tru bilong em, taim em i no bin katim skin yet. Olsem na em i ken i stap papa bilong olgeta man i bilip, maski ol i no bin katim skin, bai God i ken makim stretpela pasin long ol tu.
12 Na em i papa bilong katim skin, na i no long ol man i katim skin bilong ol nating. Tasol ol i mas wokabaut tu long lek mak bilong bilip tru bilong papa bilong yumi Ebraham, em i gat dispela bilip taim em i no katim skin yet.
13 Na dispela promis bilong givim em olgeta hap bilong dispela graun olsem samting papa i givim pikinini, God i no mekim dispela promis long Ebraham o long ol tumbuna pikinini bilong em long pasin bilong bihainim lo, nogat. Tasol em i kamap long stretpela pasin bilong bilip tru.
14 Na sapos ol man i stap aninit long lo, ol i man bilong kisim ol dispela promis olsem samting papa i laik givim pikinini, orait bilip tru em i kamap samting nating, na dispela promis i no karim kaikai.
15 Long wanem lo i save kamapim bikpela belhat. Long wanem, wanem hap i no gat lo, i no gat pasin bilong kalapim lo.
16 Olsem na em i kamap long bilip tru, bai em i ken kamap long marimari, na dispela promis i ken kamap tru long olgeta tumbuna pikinini. Em i no bilong ol man i bihainim lo tasol, nogat. Em i bilong ol man tu i bihainim bilip tru bilong Ebraham, em i papa bilong yumi olgeta.
17 (Olsem rait i stap pinis, Mi bin mekim yu wanpela papa bilong planti lain.) Long ai bilong God, Ebraham i bilip long Em, yes, long God Husat i givim laip gen long ol daiman na Em i kolim ol samting i no kamap yet olsem i kamap pinis.
18 I luk olsem dispela samting i no inap kamap, tasol Ebraham i bilip em inap kamap, olsem na bai em i kamap papa bilong planti lain manmeri, olsem God i bin tok, Tumbuna pikinini bilong yu bai i stap olsem.
19 Na em i no slek long bilip tru. Olsem na em i no ting long bodi bilong em i bin i dai. Long wanem em i gat klostu 100 krismas. Na em i no ting long bel bilong Sera tu i bin i dai.
20 Em i no gat tupela tingting long promis bilong God na i no bilip, nogat. Tasol em i stap strong long bilip tru na em i givim biknem long God.
21 Na em i bilip strong tru olsem, samting God i bin promisim, Em inap mekim tu.
22 Olsem na God i makim dispela bilip i kamap stretpela pasin bilong em.
23 Na dispela rait, God i makim dispela i kamap stretpela pasin bilong em, God i no bin raitim bilong helpim em wanpela tasol, nogat!
24 Tasol Em i raitim bilong helpim yumi tu. Bai God i makim stretpela pasin long yumi tu, sapos yumi bilip long Man i bin kirapim pinis, Bikpela bilong yumi Jisas long i dai.
25 God i bin givim Em bilong baim ol sin bilong yumi, na kirapim Em gen bilong mekim yumi i stap stret long ai bilong God.

SAPTA 5

1 Nau long bilip tru, yumi bin kamap stretpela long ai bilong God. Olsem na yumi gat bel isi wantaim God, long wok bilong Bikpela bilong yumi Jisas Kraist.
2 Long Em tu, long bilip tru, yumi inap i go insait long dispela marimari yumi save sanap long en. Na yumi amamas, taim yumi bilip long God bai inapim ol promis bilong givim yumi glori bilong Em.
3 Na i no dispela tasol, nogat! Tasol yumi mas amamas tu long ol bikpela hevi tru. Long wanem yumi save ol bikpela hevi tru bai i kamapim pasin bilong sanap strong long traim.
4 Na pasin bilong sanap strong long traim bai i kamapim gutpela save long karim hevi. Na gutpela save long karim hevi bai i kamapim bilip long God bai inapim ol promis.
5 Na bilip long God bai inapim ol promis bai i no mekim yumi kisim sem. Long wanem Holi Spirit, God i bin givim yumi, Em i save kapsaitim dispela pasin bilong God i laikim tru long bel bilong yumi.
6 Long taim yumi no gat strong yet na long taim God i bin makim, Kraist i bin i dai bilong kisim bek ol man i bin givim baksait olgeta long God.
7 Em i hatwok tru long painim wanpela man bilong i dai bilong helpim wanpela stretpela man. Tasol ating em i tru sampela bai kisim strong inap long i dai bilong helpim wanpela gutpela man.
8 Tasol God i soim Em i laikim yumi tru olsem, taim yumi stap sinman yet, Kraist i bin i dai bilong kisim bek yumi.
9 Na planti moa tu, nau long blut bilong Em, yumi bin kamap stretpela long ai bilong God. Olsem na bai Em i kisim bek yumi long bikpela belhat.
10 Long wanem taim yumi stap birua, God i bin mekim yumi kamap wanbel wantaim Em long i dai bilong Pikinini Man bilong Em. Sapos nau yumi stap wanbel pinis wantaim Em, ating moa yet bai Em i kisim bek yumi long laip bilong Em.
11 Na i no dispela tasol, nogat! Tasol yumi amamas tu long God long wok bilong Bikpela bilong yumi Jisas Kraist, Em i mekim yumi kamap wanbel wantaim Em.
12 Olsem na, sin i bin kamap long dispela graun long wanpela man, na sin i bringim i dai i kam. Olsem na i dai i bin kamap long olgeta man, long wanem olgeta i bin mekim sin.
13 (Sin i bin i stap long graun taim lo i no stap yet. Tasol God i no makim sin long man taim lo i no stap.
14 Tasol i dai em i stap olsem king long taim bilong Adam i kam inap long taim bilong Moses. Yes em i olsem king tu long olgeta man i no bin mekim kain sin olsem Adam i bin mekim. Adam em i piksa bilong wanpela Man bai i kamap bihain.
15 Tasol dispela presen nating i no wankain olsem dispela rong, nogat! Long wanem, sapos long rong bilong wanpela man, planti manmeri i bin i dai pinis, orait planti moa yet, dispela marimari bilong God na presen i kam long marimari bai i helpim planti manmeri. Dispela marimari i kam long wok bilong wanpela Man, Jisas Kraist, na em i pulap tru long planti man.
16 Na presen i no kam long wanpela Husat i bin mekim sin. Long wanem kot i kam long wanpela man na i bringim pe i kam bilong kot. Tasol dispela presen nating i kam bilong stretim planti rong na mekim man i kamap stret long ai bilong God.
17 Na sapos, long rong bilong wanpela man, dispela wanpela i mekim i dai i kamap olsem king. Orait moa yet, ol man i kisim marimari i pulap tru na i kisim dispela presen bilong stretpela pasin long wanpela Man, Jisas Kraist, bai ol i stap olsem king long laip.)
18 Olsem na, olsem long rong bilong wanpela man, kot i kamap long olgeta man bilong bringim pe bilong kot i kam. Olsem tasol, long stretpela pasin bilong wanpela man, dispela presen nating i bin kamap long olgeta man na bringim i kam laip bilong i stap stret long ai bilong God.
19 Long wanem, olsem long pasin wanpela man i bin mekim bilong sakim tok, planti man i kamap sinman. Olsem tasol long pasin wanpela Man i bin mekim bilong bihainim tok, bai planti man i kamap stretpela.
20 Tasol lo i bin i kam insait bilong mekim dispela rong i kamap bikpela. Tasol ples sin i bin kamap bikpela, marimari i bin kamap bikpela moa yet.
21 Olsem sin i bin i stap king bilong i dai, olsem tasol long stretpela pasin, marimari i ken i stap king bilong givim laip oltaim oltaim. Dispela i kamap long wok bilong Jisas Kraist Bikpela bilong yumi.

SAPTA 6

1 Orait, bai yumi tok wanem? Bai yumi save mekim sin, bai marimari i ken pulap tru?
2 I no ken tru! Yumi man i bin i dai long sin, olsem wanem bai yumi wokabaut yet long en?
3 Yumi olgeta man i bin kisim baptais insait long Jisas Kraist, yumi bin kisim baptais insait long i dai bilong Em. Ating yupela i no save olsem?
4 Olsem na long baptais Em i planim yumi wantaim Em insait long i dai. Orait, olsem long glori bilong Papa, Em i bin kirapim Kraist long i dai, olsem tasol yumi tu mas wokabaut long nupela laip.
5 Orait sapos God i bin planim yumi wantaim Kraist wankain olsem i dai bilong Em, orait bai yumi tu i kirap bek wankain olsem kirap bek bilong Em.
6 Yumi save dispela, olpela bel bilong yumi i bin i dai long diwai kros wantaim Em, bai bodi bilong sin i ken bagarap olgeta. Olsem na yumi no mas aninit long sin moa.
7 Long wanem, man i dai pinis, em i bin kamap fri long kalabus bilong sin.
8 Nau sapos yumi bin i dai wantaim Kraist, orait yumi bilip bai yumi stap laip wantaim Em tu.
9 Yumi save olsem, Kraist i bin kirap pinis long i dai na Em i no i dai moa. Dai i no inap bosim Em moa.
10 Long wanem, Em i bin i dai olsem, Em i bin i dai long sin wanpela taim tasol. Tasol Em i stap laip olsem, Em i stap laip long God.
11 Olsem tasol yupela tu i mas makim yupela yet olsem, tru tumas yupela i bin i dai pinis long sin, tasol yupela i stap laip long God long wok bilong Jisas Kraist Bikpela bilong yumi.
12 Olsem na yupela i no ken larim sin i stap king long bodi bilong yupela. Dispela bodi bai i dai. Yupela i no ken bihainim ol laik nogut bilong en.
13 Na tu yupela i no ken givim ol hap bodi bilong yupela i kamap olsem samting bilong wokim pasin i no stret na mekim sin, nogat. Tasol yupela i mas givim yupela yet long God, olsem ol man i bin kirap bek long i dai na i stap laip, na givim ol hap bodi bilong yupela olsem samting bilong mekim stretpela pasin long God.
14 Long wanem bai sin i no bosim yupela. Long wanem yupela i no i stap aninit long lo, nogat. Yupela i stap aninit long marimari.
15 Wanem nau? Yumi no stap aninit long lo, nogat. Yumi stap aninit long marimari. Olsem na ating yumi ken mekim sin, a? I no ken tru!
16 Sapos yupela i givim yupela yet long wanpela samting olsem wokboi nating bilong bihainim, orait yupela i stap wokboi nating bilong dispela samting yupela i bihainim, maski em i sin bai i kamapim i dai, o pasin bilong bihainim tok, bai i kamapim stretpela pasin. Ating yupela i no save olsem, a?
17 Bipo yupela i bin i stap ol wokboi nating bilong sin. Tasol long bel bilong yupela, yupela i bin bihainim dispela kain skul yupela i bin kisim. Na mi tenkyu long God.
18 Taim yupela i kamap fri long kalabus bilong sin, yupela i bin kamap wokboi nating bilong stretpela pasin.
19 Mi tok olsem man, long wanem yupela i no bin kisim strong bilong winim olpela bel. Olsem na yupela i bin givim ol hap bodi bilong yupela i kamap wokboi nating bilong pasin doti na pasin bilong kalapim lo i go moa yet long pasin bilong kalapim lo. Orait nau yupela i mas givim ol hap bodi bilong yupela olsem wokboi nating bilong stretpela pasin i go long pasin holi.
20 Long wanem, taim yupela i stap wokboi nating bilong sin, yupela i stap fri long stretpela pasin.
21 Yupela i bin kisim wanem kain kaikai long ol dispela samting nau yupela i save sem long en? Long wanem, pinis bilong ol dispela samting em i dai.
22 Tasol nau yupela i kamap fri long kalabus bilong sin. Na yupela i bin kamap wokboi nating bilong God. Na yupela i gat kaikai i kamapim pasin holi, na pinis bilong en em laip i stap gut oltaim oltaim.
23 Long wanem pe bilong sin em i dai, tasol presen nating bilong God em laip i stap gut oltaim oltaim. Na dispela i kam long wok bilong Jisas Kraist Bikpela bilong yumi.

SAPTA 7

1 Ol brata, long taim man i stap laip yet, lo i save bosim em. Ating yupela i no save olsem, a? (Mi tok long ol man i save long lo.)
2 Long wanem sapos meri i marit long wanpela man, oltaim man i stap laip, lo i save pasim meri wantaim man bilong en. Tasol sapos man bilong en i dai pinis, orait em i no pas moa long lo bilong man bilong en.
3 Orait nau sapos long taim man bilong dispela meri i stap laip yet, na meri i maritim narapela man, bai ol i kolim em meri bilong bagarapim marit long pasin pamuk. Tasol sapos man bilong en i dai pinis, em i no pas moa long dispela lo. Olsem na sapos em i marit long narapela man, em i no meri bilong bagarapim marit long pasin pamuk.
4 Olsem na, ol brata bilong mi, long bodi bilong Kraist, yupela tu i bin kamap daiman long lo. Na yupela i ken maritim narapela, yes long Man i bin kirap bek long i dai, bai yumi ken karim kaikai bilong God.
5 Long wanem, taim yumi bin i stap long olpela bel, ol laik nogut bilong ol sin i kam long lo, ol i bin wok insait long ol hap bodi bilong yumi bilong karim kaikai bilong i dai.
6 Tasol nau yumi lusim pinis na i no i stap aninit long lo moa. Olsem na yumi bin i dai long dispela samting i bin holim yumi. Olsem na nau yumi mas mekim wok long nupela pasin bilong spirit na i no long olpela pasin bilong bihainim rait bilong lo tasol.
7 Orait, bai yumi tok wanem? Ating lo em i sin? I no ken tru! Mi no bin save long sin sapos lo i no bin soim mi. Long wanem mi no bin save long pasin bilong bel i kirap sapos lo i no bin tokim mi, Yu no ken mangal.
8 Tasol sin i yusim dispela tok bilong lo bilong kamapim olgeta kain kain pasin i doti nogut tru insait long bel bilong mi. Long wanem taim lo i no stap, sin i bin i stap olsem daiman.
9 Long wanem, long wanpela taim mi bin i stap laip long taim mi no gat lo. Tasol taim tok bilong lo i bin kamap, sin i kisim laip gen, na mi dai pinis.
10 Na dispela tok bilong lo bilong givim laip, mi bin painimaut dispela em i bilong i dai.
11 Long wanem, sin i yusim dispela tok bilong lo bilong giamanim mi, na long dispela em i kilim mi i dai.
12 Olsem na lo em i holi, na tok bilong lo em i holi, na stretpela, na gutpela.
13 Ating dispela gutpela samting i kamapim i dai long mi, a? I no ken tru! Tasol sin i bin bringim i dai long mi long dispela gutpela samting bilong soim yumi ples klia sin em i sin. Olsem na long tok bilong lo, sin i ken kamap sin bikpela moa yet.
14 Long wanem, yumi save lo em i samting bilong spirit, tasol mi save bihainim olpela bel, na mi kamap wokboi nating aninit long sin.
15 Long wanem, pasin mi save mekim, em mi no save gut long en. Na pasin mi laik mekim, em mi no save mekim. Tasol pasin mi no laikim tru, em mi save mekim.
16 Nau sapos mi save mekim dispela pasin mi no laik mekim, mi tok yes long lo, olsem em i gutpela.
17 Olsem na nau em i no moa mi i save mekim dispela, nogat. Tasol em i sin i stap insait long mi i save mekim.
18 Long wanem mi save olsem, i no gat wanpela gutpela samting i stap insait long mi. (Mi tok long olpela bel bilong mi.) Long wanem, laik long mekim dispela gutpela samting i stap wantaim mi, tasol rot bilong mekim em, mi no lukim.
19 Long wanem ol gutpela samting mi laik mekim, em mi no save mekim. Tasol ol samting nogut mi no laik mekim, dispela mi save mekim.
20 Tasol sapos mi mekim ol samting mi no laik mekim, em i no mi i mekim dispela, nogat. Tasol em i sin i stap insait long mi i mekim.
21 Olsem na mi lukim wanpela lo olsem, taim mi laik mekim gutpela pasin, pasin nogut i stap wantaim mi.
22 Long wanem insait long bel bilong mi, mi save amamas long dispela lo bilong God.
23 Tasol mi lukim narapela lo i stap insait long ol hap bodi bilong mi, na em i save pait wantaim dispela lo i stap long tingting bilong mi. Na em i karim mi i go kalabus long dispela lo bilong sin i stap insait long ol hap bodi bilong mi.
24 Mi man i karim hevi tru! Husat bai lusim mi long bodi bilong dispela i dai?
25 Mi tenkyu long God long Jisas Kraist, Bikpela bilong yumi. Olsem na long tingting, mi yet mi save bihainim lo bilong God, tasol long olpela bel mi save bihainim lo bilong sin.

SAPTA 8

1 Olsem na nau i no gat pe bilong kot long ol man i stap insait long Kraist Jisas. Ol i no wokabaut long pasin bilong olpela bel, nogat. Tasol ol i wokabaut long pasin bilong Spirit.
2 Long wanem lo bilong Spirit bilong laip i stap long Kraist Jisas, em i mekim mi kamap fri na i no stap aninit long lo bilong sin na i dai.
3 Long wanem, wanem samting lo i no inap mekim, olsem em i no gat strong bilong winim olpela bel, God i bin salim Pikinini Man bilong Em yet, long kain bodi olsem ol sinman i gat. Na bilong tekewe sin, Em i kotim sin long dispela bodi.
4 Em i mekim olsem, bai stretpela pasin bilong lo i ken pulap tru insait long yumi manmeri i no save wokabaut long pasin bilong olpela bel. Tasol yumi save wokabaut long pasin bilong Spirit.
5 Long wanem ol man i save wokabaut long pasin bilong olpela bel, ol i save tingting long ol samting bilong olpela bel. Tasol ol man i save wokabaut long pasin bilong Spirit ol i save tingting long ol samting bilong Spirit.
6 Long wanem pasin bilong tingting long ol samting bilong olpela bel em i dai. Tasol pasin bilong holim tingting long ol samting bilong Spirit, em i laip wantaim bel isi.
7 Long wanem tingting bilong olpela bel em i mekim pasin birua long God, long wanem em i no i stap aninit long lo bilong God, na tu em i no inap i stap aninit long lo bilong God.
8 Olsem na ol man i stap long olpela bel, ol i no inap mekim pasin God i orait long en.
9 Tasol yupela i no i stap long olpela bel, nogat. Yupela i stap long Spirit, sapos i tru Spirit bilong God i stap insait long yupela. Tasol sapos wanpela man i no gat Spirit bilong Kraist, em i no bilong Kraist.
10 Orait, sapos Kraist i stap insait long yupela, dispela bodi em i bin i dai pinis na as bilong dispela em i sin. Tasol Spirit i stap laip na as bilong dispela em i stretpela pasin.
11 Tasol sapos Spirit bilong Man i bin kirapim Jisas long i dai Em i stap insait long yupela, orait dispela Man i bin kirapim Kraist long i dai, bai Em i givim laip long bodi bilong yupela tu. Dispela bodi bilong yupela em i save dai. Bai Em i mekim olsem long Spirit bilong Em i stap insait long yupela.
12 Olsem na ol brata, yumi gat dinau. Yumi no dinau long dispela olpela bel, bai yumi mas bihainim pasin bilong olpela bel. Nogat!
13 Long wanem, sapos yupela i bihainim pasin bilong olpela bel, orait bai yupela i dai. Tasol sapos, long strong bilong Spirit yupela i kilim i dai ol pasin bilong bodi, orait bai yupela i stap laip.
14 Long wanem olgeta man, Spirit bilong God i stiaim ol, ol i pikinini man bilong God.
15 Long wanem yupela i no bin kisim pasin bilong i stap kalabus gen long pasin bilong pret, nogat. Tasol yupela i bin kisim Spirit bilong mekim yumi kamap ol pikinini bilong God. Long dispela yumi krai, Aba, Papa.
16 Spirit yet i save mekim wankain tok long spirit bilong yumi olsem, yumi stap ol pikinini bilong God.
17 Na sapos yumi stap ol pikinini, orait yumi stap ol lain bilong kisim ol samting bilong Papa. Yumi stap ol lain tru bilong kisim ol samting bilong God, na ol lain bilong kisim ol samting wantaim Kraist. Em i olsem, sapos tru yumi karim pen wantaim Em, bai yumi ken kisim biknem wantaim Em tu.
18 Na mi ting yumi no inap skelim ol pen i stap nau long dispela taim wantaim dispela glori bai i kamap ples klia insait long yumi.
19 Long wanem, samting God i wokim i save litimapim het na lukluk tru, na i save wetim taim bilong ol pikinini bilong God i kamap ples klia.
20 Long wanem, samting God i wokim em i stap aninit long samting i samting nating, i no long laik bilong em yet, nogat. Tasol God i mekim olsem, bai em i ken aninit long bilip long God bai inapim ol promis.
21 Long wanem, samting God i bin wokim, bai God i lusim em tu long kalabus bilong bagarap na mekim em i kamap fri bilong kisim glori bilong ol pikinini bilong God.
22 Long wanem yumi save olsem, olgeta samting God i bin wokim ol i save krai na pilim strongpela pen wantaim i kam inap long nau.
23 Na i no ol dispela tasol, nogat. Tasol yumi yet tu husat i gat namba wan kaikai bilong Spirit, yumi yet i krai insait long yumi yet. Na yumi wetim taim God i kisim yumi olsem pikinini tru, em i taim bilong baim bek bodi bilong yumi.
24 Long wanem, long dispela bilip long God bai inapim ol promis, Em i kisim bek yumi. Tasol sapos man i lukim dispela promis pinis, em i no mas bilip long God bai inapim ol promis. Long wanem, sapos man i lukim samting pinis, bilong wanem em i mas bilip long God bai inapim dispela samting?
25 Tasol sapos yumi bilip long God bai inapim ol samting yumi no lukim, orait nau yumi save sanap strong long traim na wet long en.
26 Olsem tu, Spirit i save helpim yumi taim yumi no gat strong. Long wanem yumi no save wanem samting em i gutpela long yumi mas beten long en. Tasol long kain krai yumi no inap mekim, Spirit yet i save askim God long helpim yumi.
27 Na Man i save lukim tru ol bel, Em i save wanem em i tingting bilong Spirit. Long wanem Em i save askim God long helpim ol bilipman tru long laik bilong God.
28 Na yumi save olsem, olgeta samting i save wok wantaim long mekim gut long ol man i laikim tru God, long ol man God i bin singautim ol bilong bihainim laik bilong Em.
29 Long wanem ol man Em i save long ol bipo, Em i bin makim ol tu long kamap wankain olsem piksa bilong Pikinini Man bilong Em, bai Em i ken i stap namba wan Pikinini namel long planti brata.
30 Nau tu ol man Em i bin makim bipo, Em i bin singautim ol tu. Na ol man Em i bin singautim, Em i bin mekim ol i kamap stretpela long ai bilong God tu. Na ol man Em i bin mekim i kamap stretpela long ai bilong God, Em i bin givim biknem long ol tu.
31 Orait bai yumi tok wanem long ol dispela samting? Sapos God i helpim yumi, husat inap birua long yumi?
32 Tru tumas, Em i no bin surik long givim Pikinini Man bilong Em yet, nogat. Tasol God i bin givim Em bilong helpim yumi olgeta. Olsem wanem bai Em wantaim Kraist i no givim nating olgeta samting long yumi?
33 Husat bai kotim wanpela samting long ol lain God i bin makim bilong Em? God yet i save mekim ol i kamap stretpela long ai bilong Em.
34 Husat i save kotim ol man bilong kisim pe nogut? Em i Kraist i bin i dai, tasol moa yet Em i bin kirap bek gen. Yes Em i stap long han sut bilong God, na tu Em i save askim God long helpim yumi.
35 Husat bai i tekewe yumi long pasin bilong Kraist i laikim tru yumi? Ating bikpela hevi tru, o samting i laik daunim yumi, o pasin bilong man i mekim nogut long yumi, o taim bilong hangre, o taim yumi no gat klos, o samting i laik bagarapim yumi, o bainat bai i tekewe yumi, a?
36 Olsem rait i stap pinis, Bilong bihainim Yu, ol i kilim mipela long olgeta aua bilong de. Ol i makim mipela olsem sipsip bilong kilim i dai.
37 Nogat, long strong bilong Man i bin laikim tru yumi, yumi winim tru dispela olgeta samting.
38 Long wanem mi gat strongpela bilip olsem, i dai, o laip, o ol ensel, o ol het spirit nogut, o ol samting i gat strong, o ol samting bilong nau, o ol samting bilong bihain,
39 O ples i antap tru, o ples daunbilo tru, o wanpela arapela samting God i bin kamapim long nating, ol dispela samting bai i no inap tekewe yumi long pasin bilong laikim tru bilong God. Dispela pasin i stap insait long Kraist Jisas Bikpela bilong yumi.

SAPTA 9

1 Mi tok tru insait long Kraist. Mi no giaman. Na tu insait long Holi Spirit, maus bilong bel bilong mi i save mekim wankain tok.
2 Em i olsem, mi gat bikpela hevi na sori i save stap insait long bel bilong mi.
3 Mi yet mi laik lus long Kraist na bagarap bilong helpim ol brata bilong mi, ol wanblut bilong mi long sait bilong bodi.
4 Ol i lain bilong Isrel, na ol i bin kisim nem pikinini bilong God. Na ol i bin kisim glori, na ol kontrak, na lo God i bin givim, na ol wok bilong lotuim God, na ol promis.
5 Ol tumbuna papa i bilong ol. Na long lain bilong ol, Kraist i bin kamap man. Em i antap long olgeta na God i bin blesim Em oltaim oltaim. Tru.
6 I no olsem tok bilong God i lus nating. Long wanem i no olgeta bilong lain Isrel i stap Isrel tru.
7 Na tu ol i no ken ting olgeta bilong ol i stap ol pikinini, long wanem ol i wanblut bilong Ebraham. Nogat. Tasol long Aisak, bai God i singautim lain bilong yu.
8 Em i olsem, ol manmeri i stap ol pikinini i kamap long sait bilong bodi tasol, ol i no stap ol pikinini bilong God. Tasol ol pikinini i kamap long promis, God i makim ol bilong i stap lain pikinini bilong Em.
9 Long wanem dispela em i tok bilong promis, Long dispela taim bai Mi kam, na Sera bai i karim wanpela pikinini man.
10 Na i no dispela tasol, nogat. Tasol Rebeka tu i bin kisim bel long wanpela man, yes, long tumbuna papa bilong yumi Aisak.
11 (Long wanem, tupela pikinini i no kamap yet, na tupela i no mekim wanpela gutpela pasin o pasin nogut, tasol em laik bilong God long makim man i ken i stap olsem. Dispela i no kamap long ol wok, nogat. Tasol em i kamap long man i save singaut.)
12 God i bin tokim Rebeka, Namba wan pikinini bai i stap wokboi bilong namba tu.
13 Olsem na rait i stap pinis, Mi laikim tru Jekop tasol Mi no laikim tru Iso.
14 Orait bai yumi tok wanem? Ating God i no save mekim stretpela pasin, a? I no ken tru!
15 Long wanem, Em i tok long Moses olsem, Bai mi sori long ol man Mi laik sori long en, na bai Mi pilim sori tru long ol man Mi laik pilim sori tru long en.
16 Olsem na i no long laik bilong man, o long man i ran long resis, nogat. Tasol em bilong God Man i save soim pasin bilong sori.
17 Long wanem rait bilong God i tok long Fero olsem, Long dispela wanpela as tasol Mi bin kirapim yu, bai Mi ken soim pawa bilong Mi insait long yu. Na long dispela bai ol man i ken telimautim nem bilong Mi long olgeta hap bilong graun.
18 Olsem na long wanem man God i laik sori, bai Em i sori long em. Na long wanem man God i laik pasim bel bilong em, bai Em i mekim olsem.
19 Orait bai yu tok olsem long mi, Bilong wanem Em i makim rong? Long wanem, husat i bin sakim laik bilong Em?
20 Nogat, tasol yu man na yu husat na yu laik sutim tok long God? Ating samting man i bin wokim, bai i tokim man i bin wokim em olsem, Bilong wanem yu bin wokim mi olsem?
21 Ating man bilong wokim sospen graun em i no gat namba bilong bosim graun, a? Na ating long wanpela hap graun em i no inap wokim wanpela sospen i dia na narapela i no dia, a?
22 Na sapos God i laik soim belhat na mekim ol man i save long pawa bilong Em, olsem na Em i karim hevi longpela taim long ol sospen bilong belhat i redi long bagarap.
23 Na Em i mekim olsem, bai Em i ken mekim ol gutpela samting bilong glori bilong Em i kamap ples klia long ol sospen bilong sori, bipo Em i bin redim ol bilong kisim glori.
24 Yes, em yumi tu, Em i bin singautim, na i no bilong ol Ju tasol, nogat. Em i bilong ol man i no Ju tu.
25 Olsem na Em i tok long buk Hosea, Ol manmeri i no bin i stap lain bilong Mi, bai Mi kolim ol, manmeri bilong Mi. Na meri Mi no bin laikim em tru, bai Mi tokaut long Mi laikim em tru.
26 Na dispela bai i kamap olsem, long ples Em i bin tok long ol olsem, Yupela i no manmeri bilong Mi, long dispela ples bai ol i kolim ol, ol pikinini bilong God i gat laip.
27 Aisaia tu i save singaut na toksave long Isrel olsem, Sapos namba bilong ol pikinini bilong Isrel em i olsem wesan bilong nambis, orait bai Em i kisim bek liklik hap tasol.
28 Long wanem, long stretpela pasin bai Em i pinisim dispela wok na katim kwiktaim. Long wanem Bikpela bai i mekim sotpela wok long dispela graun.
29 Na olsem bipo Aisaia i bin tok, Sapos Bikpela bilong Saboat Em i no bin larim wanpela lain bilong yumi i stap, orait yumi bin i stap olsem Sodom, na Em i bin mekim yumi i stap olsem Gomora.
30 Orait bai yumi tok wanem? Ol man i no Ju i no bin bihainim stretpela pasin, tasol ol i kisim pinis dispela stretpela pasin. Yes, dispela stretpela pasin i save kam long bilip tru.
31 Tasol Isrel i wok long bihainim lo bilong stretpela pasin, tasol ol i no kisim pinis mak bilong dispela lo bilong stretpela pasin.
32 Bilong wanem? Em i olsem, ol i no painim dispela long bilip tru, nogat. Tasol em i olsem, ol i wok long painim dispela long pasin bilong bihainim lo. Long wanem ol i bin pundaun long dispela Ston bilong sutim lek.
33 Olsem rait i stap pinis, Harim, long Saion Mi putim wanpela Ston bilong sutim lek na Bikpela Ston bilong mekim man i pundaun. Na ol man i bilip long Em, bai ol i no kisim sem.

SAPTA 10

1 Ol brata, laik bilong bel bilong mi long Isrel na prea bilong mi i go long God em i olsem, Em i ken kisim bek ol.
2 Mi tokaut long ol olsem, ol i hatwok long bihainim God, tasol ol i no save gut na mekim.
3 Long wanem ol i no save long stretpela pasin bilong God, na ol i wok long kamapim stretpela pasin bilong ol yet, tasol ol i no bin putim ol yet aninit long stretpela pasin bilong God.
4 Long wanem Kraist i bin inapim lo, bilong givim stretpela pasin long olgeta man i bilip.
5 Long wanem Moses i bin rait long stretpela pasin i kamap long lo olsem, Man i save mekim ol dispela samting,em i mas i stap laip long ol.
6 Tasol stretpela pasin i kamap long bilip tru i tok olsem, Yu no ken tok long bel bilong yu olsem, Husat bai i go antap long heven? (Dispela em i bilong bringim Kraist i kam daun.)
7 O yu no ken tok, Husat bai i go daun insait long ples daun tru? (Dispela em i bilong bringim Kraist i kam antap gen long i dai.)
8 Tasol em i tok wanem? Dispela tok i stap klostu long yu, yes long maus bilong yu na long bel bilong yu. Dispela em i tok bilong bilip tru, mipela i save autim.
9 Em i olsem, sapos yu tok yes long maus bilong yu olsem, Jisas Em i Bikpela, na sapos yu bilip long bel bilong yu long God i bin kirapim Em long i dai, orait bai God i kisim bek yu.
10 Long wanem, long bel man i save bilip na i kamap stretpela, na long maus, em i save autim bilip na God i kisim bek em.
11 Long wanem rait bilong God i tok olsem, Olgeta man i bilip long Em, bai ol i no kisim sem.
12 Long wanem, Ju na Grik tupela i wankain tasol. Long wanem dispela wanpela Bikpela bilong olgeta, Em i gat planti gutpela samting bilong givim olgeta man i singaut long Em.
13 Long wanem husat i singaut long nem bilong Bikpela, bai God i kisim bek em.
14 Orait, olsem wanem bai ol i singaut long Em sapos ol i no bin bilip long Em? Na olsem wanem bai ol i bilip long Em sapos ol i no bin harim tok long Em? Na olsem wanem bai ol i harim sapos i no gat wanpela man bilong autim tok?
15 Na olsem wanem bai ol i autim tok sapos sampela i no bin salim ol i go? Olsem rait i stap pinis, Ol lek bilong ol man i autim tok long gutnius bilong bel isi na bringim ol gutpela tok bilong ol gutpela samting, ol dispela lek i naispela tumas!
16 Tasol i no olgeta i bin bihainim dispela gutnius. Nogat. Long wanem Aisaia i tok, Bikpela, husat i bin bilipim toksave bilong mipela?
17 Orait bilip tru i save kamap long taim ol i harim, na ol dispela samting ol i harim i kam long tok bilong God.
18 Tasol mi tok olsem, ating ol i no bin harim, a? Yes, tru tumas, long olgeta hap graun nek bilong ol i go pinis, na ol tok bilong ol i go pinis long olgeta hap i gat man.
19 Tasol mi tok olsem, ating Isrel i no bin save, a? Pastaim Moses i tok olsem, Long wanpela lain manmeri i no lain tru bai Mi kirapim yupela long mangal. Na long wanpela lain i no gat gutpela save, bai Mi mekim yupela i kros.
20 Tasol Aisaia i sanap strong tru na em i tok, Ol man i no painim Mi, ol i painim Mi pinis. Ol man i no askim long Mi, Mi bin kamap ples klia long ol.
21 Tasol long Isrel em i tok olsem, Long olgeta aua bilong de, Mi bin putim tupela han bilong Mi i go aut long wanpela lain manmeri i save sakim tok na ol i save tok nogat long samting Mi tok long en.

SAPTA 11

1 Orait mi tok olsem, ating God i bin rausim ol manmeri bilong Em, a? I no ken tru! Long wanem mi tu mi wanpela man bilong Isrel, na mi bilong lain bilong Ebraham, na bilong haus lain bilong Bensamin.
2 Bipo God i bin save long ol manmeri bilong Em, orait Em i no bin rausim ol. O ating yupela i no save wanem samting rait bilong God i tok long Ilaija? Em i bin mekim prea long God bilong kotim Isrel. Em i tok olsem,
3 Bikpela, ol i bin kilim i dai ol profet bilong Yu, na ol i bagarapim ol alta bilong Yu. Na mi wanpela tasol i stap, na ol i laik tekewe laip bilong mi.
4 Tasol God i bekim wanem tok long em? Mi holim bilong Mi yet, seven tausen man i no bin brukim skru long Bal.
5 Olsem na tu long dispela taim nau, long pasin bilong marimari, God i bin makim liklik lain i stap.
6 Na sapos em i kamap long marimari, orait em i no kamap moa long ol wok. Sapos i no olsem, orait marimari em i no i stap marimari moa. Tasol sapos em i kamap long ol wok, orait em i no kamap moa long marimari. Sapos i no olsem, orait wok i no wok moa.
7 Olsem wanem nau? Samting ol Isrel i painim, dispela ol i no bin kisim. Tasol ol lain God i bin makim ol i bin kisim, na ol arapela lain i bin kamap aipas.
8 (Olsem rait i stap pinis, God i givim ol wanpela spirit bilong slip i dai, na ai bilong ol i no inap lukluk, na ia bilong ol i no inap harim.) Ol i stap olsem i kam inap long dispela de.
9 Na Devit i tok olsem, Yu mas larim tebol bilong ol i kamap olsem wanpela baklain bilong pasim ol, na olsem wanpela umben, na olsem samting bilong mekim ol i pundaun, na olsem samting bilong bekim pe long ol.
10 Yu mas larim ai bilong ol i kamap tudak, bai ol i no ken lukluk. Na Yu mas krungutim baksait bilong ol oltaim.
11 Orait mi tok olsem, ating samting i bin sutim lek bilong ol bilong mekim ol i pundaun, a? I no ken tru! Tasol ol i bin pundaun bai God i ken kisim bek ol lain i no Ju, na bilong kirapim ol Isrel long mangal.
12 Nau sapos taim ol Isrel i pundaun, dispela i kamapim ol gutpela samting bilong helpim ol manmeri bilong graun. Na sapos taim ol i kamap liklik moa yet, dispela i kamapim ol gutpela samting bilong ol lain i no Ju. Orait taim ol Isrel i pulap, ating dispela bai i no helpim ol arapela lain planti moa yet, a?
13 Na mi tokim yupela ol lain i no Ju, long wanem mi stap aposel bilong ol lain i no Ju, na mi givim biknem long wok bilong mi.
14 Mi laik painim sampela rot bilong kirapim lain bilong mi long mangal, na God i ken kisim bek sampela bilong ol.
15 Long wanem sapos God i rausim ol, na dispela i helpim ol manmeri bilong dispela graun i kamap wanbel wantaim God, orait olsem wanem, taim Em i kisim ol? Dispela i olsem, ol bai kirap na kisim laip long i dai.
16 Nau sapos namba wan kaikai Em i holi, orait bikpela hap bilong en tu em i holi. Na sapos rop bilong diwai em i holi, orait ol han bilong diwai tu i holi.
17 Na sapos sampela han bilong diwai i bin bruk na lusim diwai, na God i skruim yu wanpela wel diwai oliv namel long ol han bilong diwai, na yu kisim hap bilong rop na gris bilong dispela diwai oliv,
18 Orait yu no ken litimapim nating yu yet antap long ol arapela han bilong diwai. Tasol sapos yu litimapim nating yu yet, i no yu no save strongim rop, nogat. Em rop i save strongim yu.
19 Orait bai yu tok olsem, ol han bilong diwai i bin bruk na pundaun, bai God i ken skruim mi long en.
20 Gutpela! Ol i bin bruk na pundaun, long wanem ol i no bilip. Na yu sanap long bilip tru. Yu no ken litimapim yu yet, nogat. Tasol yu mas pret.
21 Long wanem sapos God i no larim ol han tru bilong diwai i stap, orait yu mas was gut, nogut Em i no larim yu i stap tu.
22 Olsem na yumi lukim gutpela pasin na hatpela pasin bilong God. Em i save hatim ol man i bin pundaun. Tasol long yu, Em i save mekim gutpela pasin sapos yu save bihainim gutpela pasin bilong Em. Sapos nogat, bai Em i katim na rausim yu tu.
23 Na sapos ol Isrel i no sindaun i stap long pasin bilong sakim bilip, orait bai Em i skruim ol tu long Em. Long wanem God Em inap long skruim ol long dispela diwai gen.
24 Long wanem, sapos God i bin katim na rausim yu long diwai oliv em i kamap nating wel diwai, na Em i no bihainim pasin bilong ol diwai, na Em i skruim yu long wanpela gutpela diwai oli Orait hamas moa bai Em i skruim ol dispela han tru i go long diwai oliv bilong ol yet.
25 Long wanem ol brata, mi no laik yupela i no gat save long dispela tok hait. Nogut yupela i bikhet na ting yupela yet i gat save. Em i olsem, Isrel i bin kamap hap aipas i go inap long ol lain i no Ju i pulap na i kam insait.
26 Na olsem bai God i kisim bek olgeta Isrel. Olsem rait i stap pinis, Man bilong helpim ol bai i kam long Saion, na bai Em i rausim long Jekop, pasin i no givim biknem long God.
27 Na dispela em i kontrak bilong Mi wantaim ol, taim Mi tekewe ol sin bilong ol.
28 Long sait bilong gutnius, ol i birua na dispela i helpim yu. Tasol long sait bilong ol man God i bin makim, God i laikim ol tru. Long wanem Em i tingim ol tumbuna papa bilong ol.
29 Long wanem God i no senisim tingting long ol presen nating, na singaut bilong Em.
30 Em tru, long ol taim bipo yupela i no bin bilipim God. Tasol nau yupela i kisim pinis sori bilong God, long wanem ol i no bilip.
31 Olsem tu, nau ol i no bin bilip, olsem long sori yupela i bin kisim, bai ol tu i ken kisim sori.
32 Long wanem God i bin bungim olgeta man long pasin bilong sakim bilip, bai Em i ken sori long olgeta.
33 God i pulap long ol save na pasin bilong yusim save tru! Na dispela em i gutpela samting tru! Ol man i no inap luksave long as bilong ol skelim God i save mekim olsem jas, na ol man i no inap painimaut as bilong ol pasin bilong Em!
34 Long wanem husat i bin save long tingting bilong Bikpela? O husat i bin givim tingting long Em?
35 O husat i bin givim samting long Em pastaim, na bai Em i bekim dispela long em gen?
36 Long wanem olgeta samting i bilong Em, na olgeta samting i kam long Em, na olgeta samting i go long Em. Glori i stap long Em oltaim oltaim. Tru.

SAPTA 12

1 Olsem na ol brata, long strong bilong ol sori bilong God, mi askim yupela strong olsem, yupela i mas givim ol bodi bilong yupela olsem wanpela ofa i stap laip, na i holi, na God i ken orait long en. Dispela em i wok tru bilong yupela.
2 Na pasin bilong yupela i no ken i stap olsem pasin bilong dispela graun. Tasol yupela i mas kisim nupela tingting na long dispela, yupela i mas senis olgeta, bai yupela i ken soim laik bilong God em i gutpela, na em i orait, na em inap tru.
3 Long wanem, long marimari God i bin givim mi, mi tok long olgeta man wan wan i stap namel long yupela, yu no ken ting yu yet i nambawan tru na yu winim mak bilong yu, nogat. Tasol yu mas tingting stret olsem mak bilong bilip tru God i bin givim long olgeta wan wan man.
4 Long wanem, olsem yumi gat planti hap insait long wanpela bodi, na olgeta hap i no gat wankain wok.
5 Olsem tu yumi planti manmeri i stap wanpela bodi insait long Kraist, na olgeta hap wan wan i hap bilong ol arapela.
6 Yumi gat narakain narakain presen olsem God i bin tilim long yumi long marimari bilong Em. Sapos em i wok bilong autim tok profet, orait mekim olsem skel bilong bilip tru bilong yu.
7 O sapos em i wok bilong helpim arapela, orait mekim wok bilong helpim arapela, o sapos em i wok tisa, orait mekim wok tisa,
8 O sapos em i wok bilong strongim bel bilong ol man, orait mekim wok bilong strongim bel bilong ol man. Na man i givim samting, em i no ken i stap tupela bel long givim. Na man i bosim arapela, em i mas hatwok long mekim dispela. Na man i sori long arapela, em i mas amamas long mekim olsem.
9 Yupela i no ken giaman taim yupela i laikim tru. Yupela i no ken laikim tru samting nogut. Na yupela i mas pas tru long ol gutpela samting.
10 Yupela i mas laikim tumas ol arapela brata olsem brata i save laikim tumas brata. Na yupela i mas i stap strong long harim tok na givim biknem long ol arapela bilong yupela.
11 Yupela i no ken les long hatwok. Spirit bilong yupela i mas strong, na yupela i mas mekim wok bilong Bikpela.
12 Yupela i mas amamas long bilip long God bai inapim ol promis. Na yupela i mas sanap strong long taim bilong hevi na stap strong oltaim long prea.
13 Taim ol bilipman tru i sot, yupela i mas helpim ol. Yupela i mas i stap redi long kisim ol man i kam long haus bilong yupela na lukautim ol.
14 Yupela i mas tok gut long ol man i mekim nogut long yupela. Yupela i mas tok gut long ol, na maski long tok nogut long bagarapim ol.
15 Yupela i mas amamas wantaim ol man i amamas, na krai wantaim ol man i krai.
16 Namel long yupela yet, yupela i mas tingim ol brata i wankain olsem yu yet. Yupela i no ken tingting long kisim biknem, nogat. Tasol yupela i mas poromanim ol man nating. Maski bikhet na tingim yupela yet i gat save tru.
17 Yupela i no ken bekim pasin nogut long man i mekim pasin nogut long yupela. Yupela i mas tingting na redi long mekim pasin i stret long ai bilong olgeta man.
18 Sapos yupela inap, yusim olgeta strong bilong i stap bel isi wantaim olgeta man.
19 Yupela ol man i stap klostu long bel bilong mi, yupela yet i no ken bekim rong, nogat. Tasol yupela i no ken larim belhat i bosim yupela. Long wanem, rait i stap, Pasin bilong bekim rong em bilong Mi. Bai Mi bekim pe. Bikpela i tok olsem.
20 Olsem na sapos birua bilong yu em i hangre, orait yu givim kaikai long em. Sapos nek bilong em i drai, orait yu givim wara long em. Na sapos yu mekim olsem, bai yu hipim hatpela sit bilong paia antap long het bilong em.
21 Yu no ken larim pasin nogut i winim yu, nogat. Tasol yu mas winim pasin nogut long gutpela pasin.

SAPTA 13

1 Tasol tewel bilong olgeta man wan wan i mas aninit long ol man i gat namba i winim em. Long wanem i no gat wanpela namba i no kam long God. Ol man i gat namba, em God i bin makim.
2 Olsem na ol man i sakim dispela namba, em i sakim lo God i bin makim. Na ol man i sakim dispela namba, bai ol yet i kisim pe nogut long kot.
3 Long wanem, ol hetman bilong gavman ol i no save pretim ol man i mekim ol gutpela wok, nogat. Tasol ol i pretim ol man i mekim ol pasin nogut. Nau ating bai yu no pret long dispela man i gat namba, a? Yu mas mekim gutpela pasin na bai dispela i litimapim nem bilong yu.
4 Long wanem em i wokman bilong God bilong helpim yu stap gut. Tasol sapos yu mekim pasin nogut, yu mas pret. Long wanem em i no holim bainat nating. Long wanem em i wokman bilong God na em i man bilong bekim pe na tilim belhat long ol man i mekim pasin nogut.
5 Olsem na yupela i mas aninit long em. I no long yupela i pret long belhat tasol, nogat. Maus bilong bel bilong yupela i tok olsem tu.
6 Long wanem, long dispela as yupela i mas baim takis tu. Long wanem ol i wokman bilong God. Oltaim ol i save lukautim dispela wankain wok.
7 Olsem na wanem samting em i stret, em yupela i mas givim long olgeta man. Long man yupela i mas baim takis, orait yupela i mas baim takis. Na long man yupela i mas baim pe bilong kastam, orait yupela i mas baim pe bilong kastam. Na long man yupela i mas pret long em, orait yupela i mas pret long em. Na long man yupela i mas givim biknem long em, orait yupela givim biknem long em.
8 Yupela i no ken dinau long wanpela man. Tasol yupela i gat dinau long laikim tru ol arapela bilong yupela. Long wanem man i laikim tru narapela, em i inapim lo pinis.
9 Em i olsem dispela, yu no ken bagarapim marit long pasin pamuk, na yu no ken kilim man i dai, na yu no ken stil, na yu no ken sutim tok giaman long kotim narapela, na yu no ken mangal. Na sapos i gat narapela lo tu, em i stap insait long dispela liklik tok olsem, yu mas laikim tru man i stap klostu long yu olsem yu laikim tru yu yet.
10 Pasin bilong laikim tru em i no save mekim nogut long man i stap klostu long em. Olsem na pasin bilong laikim tru em i save inapim lo.
11 Na tu, long dispela taim, yumi save olsem, nau em i taim tru bilong yumi kirap long slip i dai. Long wanem nau taim bilong God i kisim bek yumi em i stap klostu moa long em i bin i stap taim yumi bin bilip.
12 Nait i klostu pinis na tulait i laik kamap. Olsem na yumi mas rausim ol pasin bilong tudak na putim ol klos pait bilong lait.
13 Yumi mas wokabaut stret olsem yumi wokabaut long san. Na yumi no ken mekim pati nogut na spak. Na yumi no ken slip nabaut bilong mekim pasin pamuk na pilai nabaut long pasin doti. Na yumi no ken pait na mangal.
14 Tasol yupela i mas putim Bikpela Jisas Kraist olsem klos na yupela i no ken tingting liklik long olpela bel bilong bel i kirap.

SAPTA 14

1 Yupela i mas kisim ol man i no strong long bilip tru, tasol yupela i no ken tok resis wantaim ol long ol samting i no klia.
2 Long wanem wanpela i save bilip em i ken kaikai olgeta kain samting. Na narapela em i no strong, na em i save kaikai ol sayor tasol.
3 Man i save kaikai, em i no ken daunim man i no save kaikai. Na man i no save kaikai, em i no ken skelim olsem jas dispela man i save kaikai. Long wanem God i bin kisim em pinis.
4 Yu husat, na yu skelim wokboi bilong narapela man? Long ai bilong bikpela bilong em yet, em i save sanap o pundaun. Yes, bai God i sanapim em, long wanem God inap mekim em i sanap.
5 Wanpela man i save tingim wanpela de i winim narapela, na narapela i tingim olgeta de i wankain. Larim olgeta man wan wan i holim tingting bilong em yet.
6 Man i save tingim wanpela de em i nambawan, em i save tingim dispela bilong bihainim Bikpela. Na man i no tingim wanpela de em i nambawan,em i save tingim dispela bilong bihainim Bikpela. Na man i save kaikai, em i save kaikai bilong bihainim Bikpela, long wanem em i tenkyu long God. Na man i no save kaikai, em i no save kaikai bilong bihainim Bikpela, na em i tenkyu long God.
7 Long wanem i no gat wanpela bilong yumi i save stap laip long em yet, na i no gat wanpela i dai pinis long em yet.
8 Long wanem sapos yumi stap laip, yumi stap laip bilong bihainim Bikpela. Na sapos yumi dai pinis, yumi dai pinis bilong bihainim Bikpela. Olsem na maski yumi stap laip o yumi dai pinis, yumi bilong Bikpela tasol.
9 Long wanem bilong dispela as, Kraist i bin i dai na kirap bek na i stap laip gen tu, bai Em i ken i stap Bikpela bilong ol daiman na ol man i stap laip wantaim.
10 Tasol bilong wanem yu skelim brata bilong yu? O bilong wanem yu daunim brata bilong yu? Long wanem yumi olgeta bai i sanap long sia kot bilong Kraist.
11 Long wanem rait i stap pinis, Bikpela i tok olsem, Mi stap laip, na olgeta bai i brukim skru long Mi na olgeta tang bai i tokaut klia long God.
12 Olsem na yumi olgeta wan wan bai i tokaut long pasin bilong em yet long God.
13 Olsem na yumi no ken skelim narapela moa, nogat. Mobeta yupela i skelim dispela, wanpela man i no ken putim samting bilong sutim lek o samting bilong mekim em i pundaun i go long rot bilong brata bilong em.
14 Mi save na mi holim tingting long tok bilong Bikpela Jisas olsem, i no gat wanpela samting i no klin long em yet. Tasol man i tingim samting i no klin, dispela i no klin long em.
15 Tasol sapos brata bilong yu i bel hevi long kaikai bilong yu, orait yu no wokabaut long pasin bilong laikim tru. Yu no ken larim kaikai bilong yu i bagarapim man Kraist i bin i dai bilong kisim bek em.
16 Olsem na yu no ken larim ol i tok bilas long gutpela pasin bilong yu.
17 Long wanem kingdom bilong God i no kaikai na dring, nogat. Tasol em i stretpela pasin, na bel isi, na amamas tru i stap insait long Holi Spirit.
18 Long wanem, man i mekim wok long Kraist long ol dispela samting, em i nambawan tru long ai bilong God na i orait long ai bilong ol man.
19 Olsem na yumi mas bihainim ol samting i save givim bel isi, na ol samting bilong strongim narapela.
20 Maski long bagarapim wok bilong God long kaikai. Tru tumas olgeta samting i klinpela tru, tasol em i nogut long wanpela man i kaikai na mekim narapela man i pundaun.
21 Em i no gutpela long kaikai mit, o dring wain, o narapela samting, sapos dispela i sutim lek, o mekim i pundaun, o bagarapim strong bilong brata bilong yu.
22 Yu gat bilip tru, a? Yu mas holim dispela long yu yet long ai bilong God. Amamas i stap long man i no save kotim em yet long ol samting em i save orait long en.
23 Na man i gat tupela bel na em i kaikai, orait em i gat pe bilong kot. Long wanem em i no bilip na em i kaikai. Na wanem samting i no kamap long bilip tru, dispela em i sin.

SAPTA 15

1 Tasol yumi man i gat strong, yumi mas karim ol hevi bilong ol man i no gat strong, na yumi no ken bihainim laik bilong yumi yet.
2 Yumi olgeta wan wan i mas amamasim man i stap klostu long em bilong helpim em i stap gut na bilong strongim em.
3 Long wanem Kraist tu Em i no bihainim laik bilong Em yet. Tasol, olsem rait i stap pinis, Ol tok nogut bilong ol man i tok nogut long yu, dispela i pundaun antap long mi.
4 Long wanem, olgeta rait i bin i stap bipo, ol dispela rait i bin i stap bilong givim save long yumi. Olsem long pasin bilong sanap strong long traim na long pasin bilong strongim bel long ol rait bilong God, yumi inap bilip long God bai inapim ol promis.
5 Nau God bilong pasin bilong sanap strong long traim na pasin bilong strongim bel, Em i ken givim wankain tingting long yupela wantaim ol arapela olsem Kraist Jisas i tok.
6 Olsem na, long wanpela bel na long wanpela maus, yupela i ken givim biknem long God, Em i Papa bilong Bikpela bilong yumi Jisas Kraist.
7 Olsem na yupela i mas kisim ol arapela olsem Kraist tu i bin kisim yumi bilong givim biknem long God.
8 Nau mi tok olsem, Jisas Kraist i bin i stap wokman bilong lain bilong katim skin bilong inapim tok tru bilong God na bilong strongim ol promis Em i bin givim long ol tumbuna papa.
9 Na bai ol lain i no Ju i ken givim biknem long God bilong tingim sori bilong Em. Olsem rait i stap pinis. Long dispela as bai mi tokaut long nem bilong Yu long ol lain i no Ju, na bai mi singim song long nem bilong Yu.
10 Na em i tok gen, Yupela ol lain i no Ju wantaim ol manmeri bilong Em, yupela i mas amamas.
11 Na em i tok gen, Yupela olgeta lain i no Ju, yupela i mas litimapim nem bilong Bikpela. Na yupela olgeta manmeri, yupela i mas litimapim tru nem bilong Em.
12 Na gen Aisaia i tok, Dispela rop bilong diwai bilong Jesi bai i stap, na bai Em i kamap bilong bosim ol lain i no Ju, na bai ol lain i no Ju i bilip long Em.
13 Yupela i bilip, orait God bilong inapim ol promis i ken pulapim yupela long olgeta amamas na bel isi. Long strong bilong Holi Spirit, bai yupela i ken pulap tru long bilip long God bai inapim ol promis.
14 Na ol brata bilong mi, mi yet mi tu i bilip strong long yupela olsem, yupela tu i pulap long ol gutpela pasin. Na yupela i pulap pinis long olgeta save, na tu yupela inap tok strong bilong helpim ol arapela brata.
15 Tasol ol brata, long sampela hap mi strong moa long rait long yupela bilong kirapim tingting bilong yupela. Long wanem God i givim marimari long mi.
16 Em i mekim olsem bai mi ken i stap wokman bilong Jisas Kraist long ol lain i no Ju. Na mi wok long autim gutnius bilong God, bai mi ken givim ol lain i no Ju long God olsem ofa Em i laikim tumas. Na Holi Spirit i mekim ol i kamap holi.
17 Olsem na mi gat samting, bai mi ken litimapim nem bilong en insait long Jisas Kraist long ol samting bilong God.
18 Long wanem mi pret long mekim tok long wanpela samting Kraist i no bin kamapim long han bilong mi, long toktok na long wok, bilong mekim ol lain i no Ju i bihainim tok.
19 Long strong bilong Spirit bilong God, mi bin mekim ol strongpela mak na ol bikpela wok i save winim tingting. Olsem na mi stat long Jerusalem na raun i go inap long Ilirikam, na mi bin autim olgeta gutnius bilong Kraist.
20 Yes, mi bin hatwok long autim gutnius na i no long ol hap bipo ol i bin harim nem bilong Kraist long en, nogat. Nogut mi sanapim wok bilong mi antap long ol as ston bilong narapela man.
21 Tasol olsem rait i stap pinis, Ol man i no bin harim tok save long Em, bai ol i lukim. Na ol man i no bin harim tok, bai ol i save gut.
22 Bilong dispela as tu, planti taim rot bilong mi i bin pas na mi no inap kam long yupela.
23 Tasol nau mi no gat ples moa long ol dispela hap, na planti yia mi bin holim bikpela laik long i kam long yupela.
24 Wanem taim mi go long Spen, bai mi kam long yupela. Long wanem mi bilip, bai mi lukim yupela taim mi wokabaut i go. Na sapos pastaim mi pulap long ol gutpela toktok i kamap wantaim yupela, orait bai yupela i helpim mi i go long rot.
25 Tasol nau mi go long Jerusalem bilong mekim wok bilong strongim ol bilipman tru.
26 Long wanem ol lain bilong Masedonia wantaim Akaia, ol i amamas long salim sampela presen i go long ol bilipman tru long Jerusalem i stap rabisman.
27 Ol i amamas tru long dispela, na ol i gat dinau long ol. Long wanem sapos ol lain i no Ju i kisim samting bilong Spirit wantaim ol, orait em i wok bilong ol long helpim ol long ol samting bilong bodi.
28 Olsem na taim mi pinisim dispela wok na givim pinis dispela kaikai long ol, bai mi kam long yupela, taim mi go long Spen.
29 Na mi save tru olsem, taim mi kam long yupela, bai mi pulap long blesing bilong dispela gutnius bilong Kraist na mi kam.
30 Nau ol brata, mi askim strong long yupela, long nem bilong Bikpela Jisas Kraist, na long pasin bilong Spirit bilong laikim tru, yupela i mas hatwok wantaim mi long ol prea bilong yupela i go long God bilong helpim mi olsem,
31 Em i ken tekewe mi long han bilong ol lain insait long Judia ol i no bilip. Na ol bilipman tru i ken laikim tumas dispela wok bilong mi bilong helpim Jerusalem.
32 Na long laik bilong God, mi ken amamas taim mi kam long yupela. Na mi ken kisim malolo wantaim yupela.
33 Nau God bilong bel isi i ken i stap wantaim yupela olgeta. Tru.

SAPTA 16

1 Mi laik yupela i mekim gut long Fibi, susa bilong yumi. Em i wokmeri bilong sios long Senkria.
2 Olsem na yupela i ken kisim em insait long Bikpela, olsem em i stret long yumi mekim long ol bilipman tru. Na yupela i mas helpim em long wanem wok em i laik yupela i mekim. Long wanem em i bin i stap helpim bilong planti arapela na bilong mi yet wantaim.
3 Yupela givim gude long Prisila tupela Akwila, tupela wanwok bilong mi insait long Kraist Jisas.
4 Tupela i givim laip bilong ol yet bilong lukautim laip bilong mi. I no mi tasol i givim tenkyu long tupela, nogat. Olgeta sios bilong ol lain i no Ju tu i givim tenkyu.
5 Na yupela givim gude long sios i stap long haus bilong tupela. Yupela givim gude long Epinitas, em i stap klostu tru long bel bilong mi na em i namba wan kaikai i mau long Akaia i kam long Kraist.
6 Yupela givim gude long Maria, em i bin mekim planti hatwok long mipela.
7 Yupela givim gude long Andronaikas wantaim Junia, tupela i wanlain bilong mi, na ol i kalabus wantaim mi. Ol i gat nem namel long ol aposel, na tu ol i bin i stap insait long Kraist paslain long mi.
8 Yupela givim gude long Amplias, em i stap klostu tru long bel bilong mi insait long Bikpela.
9 Yupela givim gude long Uban, em i wanwok bilong yumi insait long Kraist, na long Stekis em i stap klostu tru long bel bilong mi.
10 Yupela givim gude long Apelis, em i bin soim gutpela wokabaut insait long Kraist. Yupela givim gude long ol wanhaus bilong Aristobulas.
11 Yupela givim gude long Herodion, em i wanlain bilong mi. Yupela givim gude long ol wanhaus bilong Nasisos ol i stap insait long Bikpela.
12 Yupela givim gude long Traifina wantaim Traifosa, tupela i hatwok insait long Bikpela. Yupela givim gude long Pesis, em i klostu tru long bel bilong mi, na em i bin mekim planti hatwok insait long Bikpela.
13 Yupela givim gude long Rufas, ol i makim em insait long Bikpela, na long mama bilong em na mi.
14 Yupela givim gutde long Asinkritas, na Fligon, na Hemes, na Patrobas, na Hemis, na long ol brata i stap wantaim ol.
15 Yupela givim gutde long Fililogas wantaim Julia na Nerias na susa bilong em, na Olimpas na olgeta bilipman tru i stap wantaim ol.
16 Yupela givim gutde long olgeta wan wan long wanpela holi kis. Ol sios bilong Kraist i salim gude long yupela.
17 Na mi askim strong long yupela ol brata olsem, yupela i mas was gut long ol man i save brukim wanbel pasin na stiaim man long bagarap long kain pasin i save sakim skul yupela i bin lainim. Na yupela i mas givim baksait long ol.
18 Long wanem, ol dispela kain man i no save mekim wok bilong Bikpela bilong yumi Jisas Kraist, nogat. Tasol ol i wok long helpim bel bilong ol yet. Na long naispela toktok na ol tok gris, ol i giamanim bel bilong ol man i no lukaut gut.
19 Long wanem, tok long pasin yupela i save mekim bilong bihainim tok, em i kamap long olgeta man. Olsem na mi amamas long yupela. Tasol mi laik yupela i save tru long ol samting i gutpela, na mi laik yupela i no gat bikpela save long ol samting nogut.
20 Na klostu nau God bilong bel isi bai i krungutim Seten aninit long lek bilong yupela. Marimari bilong Bikpela bilong yumi Jisas Kraist i stap wantaim yupela. Tru.
21 Timoti, wanwok bilong mi, wantaim Lusias, na Jesen, na Sosipata, ol wanlain bilong mi, ol i salim gutde long yupela.
22 Mi Tetias, mi bin ratim dispela pas, mi salim gutde long yupela insait long Bikpela.
23 Geias, man i save lukautim mi wantaim dispela sios olgeta, em i salim gutde long yupela. Erastas, em i man bilong lukautim ol mani samting bilong dispela biktaun, wantaim Kwartus, wantaim brata, tupela i salim gutde long yupela.
24 Marimari bilong Bikpela bilong yumi Jisas Kraist i stap wantaim yupela olgeta. Tru.
25 God Em inap strongim yupela long gutnius bilong mi na long tok bilong Jisas Kraist mi autim, long ol dispela tok hait God i ken mekim i kamap ples klia, Em i haitim dispela tok long taim Em i wokim graun i kam inap long nau.
26 Tasol nau dispela i kamap ples klia. Na long ol rait bilong ol profet long bihainim lo bilong God i stap oltaim, olgeta lain i kisim save klia, bai ol i ken bihainim pasin bilong bilip tru.
27 Wanpela God tasol i gat save tru. Biknem i ken i stap long Em long Jisas Kraist oltaim oltaim. Tru.